दूसरे अर्थ में गुलामी की बात यूनाइटेड नेशन्स द्वारा 2007 में पारित ग्लोबल इनीशिएटिव टू फाइट ह्यूमन ट्रैफिकिंग के बाद से शुरू हुई है। यह सोच विभिन्न समाजसेवी संस्थाओं या गैरसरकारी संगठनों में प्रचलित है और आजकल आम प्रयोग में या पत्रकारिता की भाषा में भी इसी सोच का इस्तेमाल होता है। यह अवधारणा सीमित अर्थों में गुलामी की बात करती है। यह धारणा मुख्य रूप से 1956 में संयुक्त राष्ट्र सम्मेलन द्वारा आयोजित सप्लीमेंटरी कनवेंशन ऑन द एबोल्यूशन ऑफ स्लेवरी, द स्लेव ट्रेड, एंड इंस्टीट्यूशंस एंड प्रेक्टिसेज सिमिलर टू स्लेवरी में स्वीकृत गुलामी की परिभाषा को अपना मार्गदर्शक मानती है। इस परिभाषा के अनुसार, ‘ऋण बंधन, दासत्व, जबरन शादी और शोषण के लिए किसी बच्चे की डिलीवरी’ ये सभी गुलामी की तरह के व्यवहार हैं और इन्हें अपराध करार दे कर समाप्त करना चाहिए।’ समय के साथ मानव तस्करी और बच्चों की गुलामी को भी इसके दायरे में शामिल कर लिया गया।